b'\n_START_ARTICLE_\nVen\xc3\xa4inniemen kalliomaalaus\n_START_SECTION_\nKallio ja sen sijainti\n_START_PARAGRAPH_\nKivij\xc3\xa4rven keskiosissa on Suursaari, jonka Uiminniemen it\xc3\xa4isess\xc3\xa4 k\xc3\xa4rjess\xc3\xa4 on rannassa matala pystykallio. Kallio aukeaa it\xc3\xa4\xc3\xa4n ja j\xc3\xa4\xc3\xa4 lepikon taakse varjoon. Kallion erottaa rannasta parimetrinen kaistale maata, joten maalausta voi tarkastella ilman venett\xc3\xa4.\n_START_SECTION_\nMaalaus\n_START_PARAGRAPH_\nMaalattu alue on noin 14 metri\xc3\xa4, mutta kallion kuluminen ja kuvioiden haalistuminen on h\xc3\xa4vitt\xc3\xa4nyt maalaukset paikoin olemattomiksi. Parhaiten s\xc3\xa4ilyneit\xc3\xa4 kuvioita l\xc3\xb6ytyy kuva-alueen vasemmassa reunassa. Havaitut kuviot ja punav\xc3\xa4ril\xc3\xa4ik\xc3\xa4t, joita l\xc3\xb6ytyy nelj\xc3\xa4ss\xc3\xa4 eri kohdassa, sijaitsevat 0,9\xe2\x88\x922,3 metri\xc3\xa4 j\xc3\xa4rven pinnan yl\xc3\xa4puolella._NEWLINE_Etel\xc3\xa4isin eli vasemmanpuoleisin kuvio on ep\xc3\xa4selv\xc3\xa4. Se saattaa esitt\xc3\xa4\xc3\xa4 oikealle katsovaa el\xc3\xa4int\xc3\xa4. T\xc3\xa4st\xc3\xa4 oikealle l\xc3\xb6ytyy viivamaisia j\xc3\xa4lki\xc3\xa4, joista ainakin yksi on pysty- ja toinen vaakasuuntainen._NEWLINE_Keskeisin kuvakentt\xc3\xa4 erottuu selvimmin. Ylimm\xc3\xa4 on kaksi venekuviota, joiden v\xc3\xa4liss\xc3\xa4 on kaksi ihmishahmoa. Veneet on maalattu kaarevalla viivalla, josta kohoaa "miehist\xc3\xb6viivoja". Miehist\xc3\xb6viivoja on vasempuoleisella veneell\xc3\xa4 9 ja oikeanpuoleisella 7 ja veneiden pituudet ovat vastaavasti 37 ja 44 senttimetri\xc3\xa4. Miehist\xc3\xb6viivat ovat l\xc3\xa4hes tasapitki\xc3\xa4. Molemmilla veneill\xc3\xa4 on pitk\xc3\xa4nomainen "keulakaari", joka osoittaa vasemmalle. Ainakin toisessa veneess\xc3\xa4 kaaren p\xc3\xa4\xc3\xa4ss\xc3\xa4 on syker\xc3\xb6\xc3\xa4, mik\xc3\xa4 voi esitt\xc3\xa4\xc3\xa4 hirvenp\xc3\xa4\xc3\xa4koristetta. Ihmishahmot ovat molemmat koukkupolvisia, viivamaisesti maalattuja hahmoja, joilla k\xc3\xa4det on taivutettu alasp\xc3\xa4in ja p\xc3\xa4\xc3\xa4 merkitty pienell\xc3\xa4 ympyr\xc3\xa4ll\xc3\xa4. Niiden pituudet ovat 26 ja 31 senttimetri\xc3\xa4. N\xc3\xa4iden alapuolelta erottuu selv\xc3\xa4t punamaalikeskittym\xc3\xa4t, joista erottuu mahdollisesti suormiviivoja. N\xc3\xa4m\xc3\xa4 saattavat olla k\xc3\xa4mmenpainaumat. Vaikutelmaksi j\xc3\xa4\xc3\xa4 kallioon nojaaminen kaksin k\xc3\xa4sin. Muut kuvakent\xc3\xa4n kuviot ovat ep\xc3\xa4selvi\xc3\xa4 kuviokatkelmia tai punav\xc3\xa4riv\xc3\xa4rj\xc3\xa4ymi\xc3\xa4._NEWLINE_Kun siirryt\xc3\xa4\xc3\xa4n 6 metri\xc3\xa4 oikealle, l\xc3\xb6ytyy viel\xc3\xa4 ep\xc3\xa4m\xc3\xa4\xc3\xa4r\xc3\xa4ist\xc3\xa4 punav\xc3\xa4ri\xc3\xa4 tuhoutuneista kuvioista.\n_START_SECTION_\nKaivaus\n_START_PARAGRAPH_\nMaalauksen edustan rantaa on tutkittu vuonna 2005 ja j\xc3\xa4rven pohjasta l\xc3\xb6ytyi kvartsista valmistettuja kiviesineit\xc3\xa4 ja kvartsin ty\xc3\xb6st\xc3\xa4misess\xc3\xa4 syntyneit\xc3\xa4 iskoksia.'